अद्भ्य साहसी गवई गोधरा पहाड़िया रोॅ जत्ते प्रशंसा करलोॅ जैतै ऊ कम्मेॅ होतै। गोड्डा जिला मुख्यालय सेॅ सुन्दरपहाड़ी प्रखण्ड अर्न्तगत सुदूर देहातोॅ में अवस्थित टटकपाडत्रा गॉव के निवासी छेलै गवई गोधरा पहाड़िया।
गवई गोधरा पहाड़िया नेॅ ऊ क्षेत्र में अंग्रेज़ी फोजोॅ के साथेॅ युद्ध करलेॅ छेलै। युद्ध रोॅ बाद दहशत सें पहाड़िया ऊ टटकपाड़ा छोड़ी केॅ भागी गेलै आरो होकरेॅ नामोॅ पेॅ दोसरोॅ टटकपाड़ा बसाय लैलकै। यहाँ फिलवक्त हिनकोॅ वंशज रही रहलोॅ छै। पुरनका टटकपाड़ा में पहाड़िया सीनी के 212 घोॅर छेलै। आबेॅ वहाँ एक भी पहाड़िया घोॅर मौजूद न' छै मतुर कि ऊ बेचिरागी टटकपाड़ा रोॅ मुहाना पेॅ अय्योॅ मैंजूद छै एक पुरानोॅ कब्र। ई कब्र र्के पहाड़िया समुदायें बुरू साहबे मड़ी (बुरूसाहेब की कब्र) कहलोॅ जाय छै। ई कब्र सें थोड़ोॅ ही दूरोॅ में एक पुरानोॅ इमली के गाछ देलै जे आबेॅ न' छै। हेकरोॅ बावजूद भी ई क्षेत्रोॅ सें गुजरैवाला पहाड़िया सीनी केॅ याद आबै छै पुर्वजोॅ सें सुनलोॅ गेलोॅ युद्ध के दास्ताना। याद भी एैतै कैन्हेनी? आय्योॅ जे यहाँ इमली के दू अन्य गाछ छै जे ऊ काल कलवित होय चुकलोॅ इमली के गाछ आरो मौजूद कब्र सें जुड़लोॅ इतिहास के झड़ोखा में हुलकै लेली अपने-आप उद्धैलित करि दै छै।
मौजूद कब्र आवेॅ धरती में धँसी गेलोॅ छै। हेकरोॅ बावजूदोॅ जमीन रोॅ ऊपर हेकरोॅ ऊँचाई करीबन साढ़े तीन फीट छै।
कहलोॅ जाय छै कि अंग्रेज बुरू साहेब ऊ रास्ता होय केॅ आपनोॅ फौज लैकेॅ सिंगारसी ओर जाय रहलोॅ छेलै। जाय के क्रम में दहशत फैलाबै लेली हुनी एक बच्चा के हाथों रोॅ अंगुरी काटी लेलेॅ छेलै। ई खबर चारों ओर फैली गेलै। ई खबर केॅ ऊ समय टटकपाड़ा गाफव में मौजूद गवई गोघरा पहाड़िया नेॅ सुनलकै आरो गोस्सा से तमतमाय उठलौ गोधरा गाँवोॅ में नादो (पुजारी) के भी काम करै छेलै।
तमतमैलोॅ गोधरा नेॅ आपनोॅ ढाल आरोॅ तलवार उठैलकै आरो गाँवोॅ के मुहाना पेॅ पहुँची गेलै। टटकपाड़ा समेत चारोॅ ओरी सें कै गाँवोॅ रोॅ पहाड़िया भी अस्त्र-शस्त्र लैकेॅ यहाँ पहुँची गेलै आरो धात लगाय केॅ बुरू साहेब आरो हुनकोॅ फौंज रोॅ लौटें के इनतजार करेॅ लागलै। सिंगारसी तरफोॅ सें लौटी केॅ जबेॅ 'बुरू साहेब' वहीं रास्ता सें होय केॅ गुजरेॅ लागलौ तखनियेॅ ई स्थानों पेॅ मौजूद गोधरा पहाड़िया के अगुआयी में पहाड़िया सीनी नेॅ बुरू साहबोॅ पेॅ ताबड़तोड़ हमला करि देलकै। दून्हु तरफोॅ सेॅ होलोॅ ई मुकाबला में कै-एक पहाड़िया आरो बिट्रिश फौजी मारलोॅ गेलै। लड़ाय के दरमियान गवई गोधरा पहाड़िया नेॅ आपनोॅ तलवारोॅ सेॅ घोड़ा पेॅ सबार बंरू साहबोॅ के मुण्ड (सिर) उड़ाय देलकै आरो अनन्तः हारी केॅ ब्रिट्रिश फौजी केॅ भागै लेॅ पड़लै। इंतकाम रोॅ आगिन में पहाड़िया सीनी नेॅ बुरू साहेब के काटलोॅ गेलोॅ मुंड (सिरा) केॅ इमली गाछी के ऊपर टांगी देलकै ऐतनेॅ ही न' बचलोॅ धड़ोॅ में भी पहाड़ियासीनी नेॅ आगिन लगाय देलकै आरो डरोॅ के मारेॅ अधजरूओॅ लहास केॅ गाड़ी केॅ होकरोॅ ऊपर बड़ोॅ-बड़ोॅ पत्थर राखी देलकै जेकरा कहलोॅ जाय छै बुरू साहेब रोॅ कब्र। ई घटना केॅ अंजाम देला रोॅ बाद आवै वाला भय सेॅ पूरा टटकपाड़ा गाँव खाली होय गेलै। पहाड़िया सीनी जंगल आरो गुफासीनी में जाय केॅ घुसियाबेॅ लागलै। ई प्रकार सजग रहेॅ लागलै कि पत्ता सीनी के भी खड़खड़ाहट रोॅ आवाज केॅ भी भाँपै के कोशिश करेॅ लागलोॅ छेलै।
ई लड़ाय रोॅ तेसरोॅ दिन भागलपुर के तरफोॅ सेॅ बिना घुड़सवार एक घोड़ा ऊ प्ररानोॅ टटकपाड़ा गॉव रोॅ पास पहुँचलै आरो ऊ घोड़ा के पीछु छेलै ब्रिट्रिश फौज ऊ घोड़ा बिना सवारी वाला यै लेली छेलै कि होकरोॅ सवारी करैवाला बुरू साहब केॅ गवई गोधरा पहाड़िया नेॅ मौत रोॅ घाट उतारी देलेॅ छेलै।
चारों तरफ जंगलोॅ में सुनियोजित तरीका सेॅ ब्रिट्रिश फौजेॅ न मोर्चा लियेॅ लागलै आरो ऊ पुरानोॅ टटकपाड़ा में भी फौजी घुसी गेलैं। भागलोॅ होलोॅ पहाड़िया सीनी के सघन खोज हुवेॅ लागलै। आपनोॅ चारों तरफ असुरक्षित जानी केॅ पहाड़िया सीनी नेॅ आपनोॅ ठिकाना सेॅ प्रहार करना शुरू करि देलै। फौजी सीनी पेॅ तीर आरो पत्थर बरसाना शुरू करि देलकै। जबाबी हमला में ब्रिट्रिश फौज रोॅ गोली सें जंगल-पहाड़ काँपी उठलै। मतुर कि ऊ फौज रोॅ सामाना में पहाड़ियासीनी टिकेॅ न' पारलै। अंग्रेज़ी फौजोॅ द्वारा गोधरा केॅ पकड़ी लेलोॅ गेलै। गोधरा आपनोॅ नाम बतलैतेॅ हुवेॅ बुरू साहेब के हत्या रोॅ जुर्म कबूल करलेॅ छेलै।
गोधरा केॅ अंग्रेज़ी फौजेॅ नेॅ गोड्डा स्थित बारकोप पहाड़ रोॅ पास लै गेलै आरो वहाँ गोलीमारी केॅ हत्या करि देलकै। ई प्रकार अमर स्वतंत्रता सेनानी गवई गोधरा पहाड़िया के लाल लहू नेॅ वारकोप रोॅ छाती पेॅ अंग्रेजोॅ के बर्बरता रोॅ स्याह लकीर उकेरी देलकै।
